Hier word motorversamelaars se drome ŉ werklikheid(Foto: Colin Mileman) As petrolkop is daar sekere voertuie of handelsmerke wat vir ŉ mens uitstaan. Dit is soos die eerste keer toe jy as kind ŉ Ferrari of Lamborghini gesien het en die hoendervleis teen jou rug opkruip. Een van daai karre vir my as kind was ŉ Cobra. My pa het altyd gesê dit is een van die vinnigste versnellende sportmotors waarin hy al ooit was. Dit was die gegrom van die pragtige V8’s wat altyd my aandag getrek het. Ek het al klomp keer in my lewe gedink ek is in die verkeerde era gebore. Dink net hoe dit moes gewees het toe voertuie soos die Mustang, Cobra, Ford GT en dies meer nuut van die produksielyn afgerol het. (Foto: Colin Mileman) So is ons laat verlede jaar omtrent bederf. Naby Gqeberha (Port Elizabeth, oftewel PE) in die Oos-Kaap is daar ŉ motorfabriek, Hi-Tech Automotive. Ek het al gehoor van die fabriek, want dis die manne wat die Noble M400 en die GT40-replika, wat Jeremy Clarkson op Top Gear gery het, gebou het. Ons is deur twee Suid-Afrikaanse legendes, Jim Price en Peter Lindenberg, deur die fabriek geneem. Peter en sy dogter is die eienaars van die Shelby-franchise in Suid-Afrika. Shelby het ŉ paar interessante Mustangs wat rondrits. Carroll Shelby is ŉ naam wat vereer word in die VSA. Hy is ook die man wat ŉ groot rol gespeel het in Ford se prestasie by Le Mans in die sestigerjare. (Foto: Colin Mileman) Dié fabriek bou ŉ paar ongelooflik pragtige rygoed soos die Shelby Cobra’s. Ja, dit is ŉ replika, maar só eg aan die oorspronklike kar dat die onderstelnommers op die Shelby-register in die VSA geregistreer word. Daar is ŉ voertuig wat ek nie goed ken nie – dis ŉ Daytona Coupé. Basies is dit ŉ Cobra met ŉ dak. Ek moet meer navorsing doen oor dié model, maar om te sien hoe alles met die hand by Hi-Tech vervaardig word, is verstommend. Dan kom ons by die kersie op die koek – die Ford GT40. Die voertuie wat in PE vervaardig word, is identiese replikas. Dit is bitter mooi. (Foto: Colin Mileman) Daar is egter ŉ ander voertuig wat my aandag meer as enigiets anders getrek het. Dit is ŉ Shelby Cobra Mk1. Dit is ŉ pragmotor met nouer bakwerk. Dit lyk vir my meer akkuraat vir daai era as die Mk2 met sy wyer bakstyl. Hy loop ook nog op ŉ enkel bladveer wat dwars loop vir die agterste vering. Daai mét ŉ enorme volvet V8 sal ŉ mens nogal besig hou in die padhouvermoëspeletjie! Terwyl Price en Hi-Tech die voertuig kompleet bou, is dit Lindenberg en Shelby wat hier in Suid-Afrika die kliënt se gekose enjin net voor aflewering installeer. Vir die Amerikaanse mark is dit Superformance wat die enjins daar installeer voor die voertuig aan die kliënt afgelewer word. Soos ŉ mens deur die werkswinkel stap en sien hoe elke vakman trots is op hul skepping, begin ŉ mens besef dat dit nie enige ou werkswinkel is nie, maar ŉ plek waar welaf versamelaars se drome ŉ werklikheid word. Nie nét dit nie, maar ook omdat die meeste onderdele in sulke bitter klein hoeveelhede benodig word dat baie onderdele op die perseel vervaardig word en daarvoor is ŉ bitter goeie werkmag onontbeerlik. Dié manne weet wat hulle doen, al 300 van hulle. Klik hier om meer te wete te kom oor Shelby óf Superformance.